હવે ભારતમાં કાયદાનું શાસન છે. અંગ્રજોને આપણે ગમે તેટલા ભાંડીએ, પરંતુ તેમણે આપણને આધુનિક કાયદો અને કાનૂનનું શાસન આપ્યાં. આનાથી ખુશ થઈને કવિ દલપતરામે કહ્યું હતું, “દેખ બિચારી બકરીનો પણ કોઈ ન જતાં પકડે કાન. એ ઉપકાર ગણી ઈશ્વરનો હરખ હવે તું હિન્દુસ્તાન”. હવે કોઈ તમને નુકસાન કરશે તો કાયદા દ્વારા સ્થાપિત સરકાર, તેના કાયદાઓ, ન્યાયતંત્ર, પોલીસ નાગરિકને મદદ કરશે તેવો વિશ્વાસ નાગરિકોના મનમાં હોય છે, આથી નાગરિકોના મનમાં ઉચાટ નથી હોતો તો તેઓ લાગણીથી ઉશ્કેરવાને બદલે પોલીસ સમક્ષ જઈ શકે છે. પરંતુ આમાં પૂર્વ શરત એ છે કે રાજ્ય બધા નાગરિકોને સમાન ગણાતું હોય અને રાજ્યમાં વ્યક્તિનું નહીં કાયદાનું શાસન હોય. જો નાગરિકોને એવું લાગે કે રાજ્ય વહેરોવંચો કરે છે, બધા નાગરિકોને કાયદા સમક્ષ સમાન ગણાતું નથી, તો લોકોના મનમાં ઉચાટ વધી જાય છે. અમારાં ગુમ થયેલાં બાળકો માટે રાજ્ય કશું જ નથી કરતું એવી લાગણી આજકાલ ખાસ ફેલાવા લાગી છે. આથી પોતાનાં બાળકોને સાચવવાની ચિંતા લોકોના મનમાં જલન અને તુફાન જન્માવે છે. તેઓ તંગદિલીમાં રહે છે. આવું બને ત્યારે નજીકના લોકો કહેવાતા બહારના લોકો સામે એકજુટ થવા લાગે છે.